`Ένα μικρό εμπόδιο στη Λησμονιά

Μη μου θυμώνεις μάτια μου που φεύγω για τα ξένα , πουλί θα γίνω και θα’ ρθω πάλι κοντά σε σένα.

Είκοσι χρόνια πέρασαν που έφυγε από κοντά μας ο Σταύρος Κουγιουμτζής, ήταν 12 του Μάρτη 2005, φαρμακωμένος ο καιρός… φαρμακωμένη μέρα…

Ο Σταύρος Κουγιομτζής , έφυγε όπως έζησε. `Ησυχα, διακριτικά με ήθος, με αξιοπρέπεια, έτσι απλά χωρίς φρουφρού και αρώματα. Η γενιά μας οφείλει πολλά στο μεγάλο αυτό συνθέτη , στιχουργό, συγγραφέα και πάνω από όλα ΑΝΘΡΩΠΟ!

Τα δικά του τραγούδια ακούσαμε, όταν αρχίσαμε να καταλαβαίνουμε τον κόσμο.

`Ενας κόμπος η χαρά μου… του κάτω κόσμου τα πουλιά… τα χρόνια της υπομονής… οι ελεύθεροι και ωραίοι… μη μου θυμώνεις μάτια μου… να’ τανε το 21… δίψασα στη πόρτα σου για αγάπη…

Η προσφορά του Κουγιουμτζή αποτελεί σταθμό και τα τραγούδια του είναι από τα ωραιότερα του ελληνικού πενταγράμμου.

Ο Κουγιουμτζής στάθηκε μακριά από τις σειρήνες της δημοσιότητας, τις περιφρόνησε, όχι στα λόγια μα στην πράξη. Παράτησε τα φώτα της Αθήνας και το 1988 εγκαταστάθηκε με την οικογένειά του στη γενέτειρά του , στη λατρεμένη του Θεσσαλονίκη. Μετά από λίγα χρόνια, ακολούθησε μακρά σιωπή, σίγουρο σημάδι ότι οι καιροί έχουν αλλάξει…

Η λάμψη σκοτείνιασε. Ο Κουγιουμτζής δεν είχε καμία θέση σ’ αυτή την κατάπτωση.

Σήμερα κυριαρχούν η εξουσία, ο παραλογισμός , τα υλικά αγαθά, και το χρήμα. Ούτε η εντιμότητα ούτε η σοβαρότητα, ούτε το φιλότιμο έχουν σημασία και αξία. Οι λίγοι που τα έχουν κινδυνεύουν να κατηγορηθούν ως γραφικοί μου έλεγε…

Αλησμόνητε φίλε, για όλους εμάς που σε ζήσαμε και σε αγαπήσαμε παραμένεις αθάνατος…

Πάντοτε θα υπάρχει ένας φίλος που θα σιγοψιθυρίζει ήταν 12 του Μάρτη η ημέρα που μας αποχαιρέτησες και έφυγες για τη γειτονιά των αγγέλων.

Γιώργος Κεδίκογλου

Πρώην Δήμαρχος Πανοράματος